贈周善長省親
作者：熊禾
朝代：宋

paragraphs: 客路三千親七十，行道無情亦沾臆。
阿娘七十更加四，阿翁七十更加八。
人生至樂那有是，君獨胡爲此役役。
五鼎珍羞不見多，一盂菽水堪爲悅。
八方渺渺夕陽西，與君早决歸來策。
高曾規矩父弓冶，君家正印斯文脈。
我生喜讀平園文，到老更看梅谷集。
此翁豈弟真可人，直把文章事游劇。
慶兒二首望不淺，城山佳讖真端的。
相邊佳作漸家數，慎真不覺譽兒癖。
更想高陽壽內辭，曾是修行嚥梅實。
二老隨宜也自歡，終欠斑衣兒在側。
須知團聚第一樂，此外蠅知總無益。
名驥墜地千里心，丹鳳沖霄九秋翼。
蕭曹事業已千千，當年豈要從刀筆。
丈夫未遇固脫略，時人孰測調元術。
平園相譜當相傳，撫卷臨風三嘆息。
勗哉勗哉後之人，百世詩書尚餘澤。